Správa o úverových možnostiach slovenského bankového sektora pre podnikateľský sektor

ŠTVRTÝ štvrťrok  2010

Zhrnutie

Správa analyzuje poskytovanie úverov podnikom v niekoľkých logických celkoch: (i) stav úverov, teda aké je celkové financovanie podnikového sektora, (ii) zmeny v ponuke úverov, t. j. úverové štandardy zo strany bánk a zmeny v dopyte po úveroch zo strany podnikov, (iii) zlyhané úvery, t. j. súčasná kvalita úverových portfólií bánk ako jeden z indikátorov kreditného rizika bánk, (iv) situácia v podnikovom sektore v SR a (v) možnosti bánk poskytovať úvery z hľadiska regulatórnej požiadavky na vlastné zdroje.
V štvrtom  štvrťroku 2010 pokračovali v slovenskom podnikovom sektore viaceré pozitívne trendy. Nárast tržieb zaznamenala väčšina odvetví, aj keď s výnimkou priemyslu a služieb tržby stále zaostávajú za úrovňou z roku 2008. Problematická situácia ostáva v stavebníctve, kde bol skromný nárast tržieb v závere roka sprevádzaný miernym poklesom dôvery v tomto odvetví. Zároveň sa potvrdilo mierne zaostávanie celkovej podnikateľskej dôvery na Slovensku v porovnaní s jeho hlavnými obchodnými partnermi. Dôležitou pozitívnou zmenou je zníženie miery nevyužitých kapacít, ktorá sa po dvoch rokoch vrátila na úroveň z decembra 2008. Uvedené pozitívne trendy sa prejavili vo vyššom záujme podnikového sektora o financovanie svojich aktivít prostredníctvom bankových úverov.
V poslednom štvrťroku ostali banky opatrné v stanovovaní podmienok poskytovania úverov. Dôvodom bola neistota ohľadom budúceho ekonomického vývoja, ktorá bola silnejšia ako rastúci konkurenčný tlak na trhu financovania podnikov. Táto situácia kopíruje vývoj v eurozóne, kde rastúci dopyt po úveroch zo strany podnikov narazil na sprísnené podmienky ich čerpania na strane bánk. 
Nie je preto prekvapením, že plošný rast úverov podnikom sa zatiaľ neobnovil. Nárast financovania bol pozorovaný skôr vo vybraných odvetviach, najmä dodávky elektriny a plynu, administratívne, telekomunikačné a informačné služby. Navyše, viaceré banky sa v závere roka zamerali skôr na odpredávanie a čiastočne aj odpisovanie zlyhaných úverov, ktoré počas krízy zaznamenali významný rast.

Správa o úverových možnostiach slovenského bankového sektora pre podnikateľský sektor

1 Úverová aktivita v podnikovom sektore naďalej stagnovala 
V poslednom štvrťroku 2010 nenastali vo vývoji podnikových úverov žiadne zásadné zmeny. Celkové obdobie nejednoznačného vývoja objemu úverov, ktoré by sa dalo charakterizovať ako obdobie stagnácie, sa predĺžilo na 2 roky. Za posledný rok vzrástol celkový objem úverov podnikom iba o 0,4% a za posledné dva roky iba o 1,8%. Pozitívnym signálom je záver roka 2010, ktorý priniesol zastavenie medziročného poklesu úverového portfólia (Graf 1). Naopak, negatívnym javom je medziročný pokles úverov v segmente veľkoobchodu, stavebníctva, strojárskeho, kovospracujúceho a potravinárskeho priemyslu. Najväčšie nárasty počas roka 2010 zaznamenali segmenty dodávky elektriny a plynu, administratívne, telekomunikačné a informačné služby (Graf 2).

Graf 1 Vývoj úverov podnikom
-	Zdroj: NBS.
-	Ľavá os je v mil. EUR, na pravej osi sú medziročné percentuálne zmeny.

Graf 2 Zmena objemu úverov v jednotlivých odvetviach
	
-	Zdroj: NBS, Register bankových úverov a záruk.
-	V stĺpcoch sú vyjadrené percentuálne zmeny objemu úverov poskytnutých bankami v členení podľa odvetví medzi 31.12.2009 a 31.12.2010.
-	Štvorčeky vyjadrujú podiel jednotlivých odvetví na celkovom objeme úverov poskytnutých podnikom.

-	
2 Pokračovalo prísne nastavenie úverových štandardov
V porovnaní s predchádzajúcim štvrťrokom sa mierne zmenila situácia v oblasti dopytu podnikov po úveroch, ako aj podmienok, za akých banky úvery poskytujú. V dôsledku zlepšujúcej sa situácie v podnikovom sektore sa mierne zvýšil dopyt po úveroch. Platí to nielen pre malé a stredné podniky ale aj pre veľké podniky (Graf 4). Na strane bánk však pretrváva obava z budúceho ekonomického vývoja, ktorá prevážila konkurenčný tlak a prispela k miernemu sprísneniu úverových štandardov pre všetky kategórie podnikov (Graf 3). Táto situácia je v súlade s vývojom v eurozóne, kde bol rastúci dopyt po úveroch zo strany podnikov sprevádzaný sprísňovaním úverových štandardov. 

Graf 3  Vývoj úverových štandardov na nové úvery podnikom

-	Zdroj: NBS.
-	Údaje sú uvedené vo forme čistého percentuálneho podielu, kladná hodnota znamená zmiernenie štandardov.
-	Zmeny vyjadrujú subjektívny pohľad bánk.

Graf 4 Vývoj dopytu podnikov po úveroch 

-	Zdroj: NBS.
-	Údaje sú uvedené vo forme čistého percentuálneho podielu, kladná hodnota znamená zmiernenie štandardov.
-	Zmeny vyjadrujú subjektívny pohľad bánk.

3 Odpredávanie zlyhaných úverov na konci roka
V posledných dvoch mesiacoch roka 2010 pristúpili viaceré banky k zásadnejšiemu čisteniu portfólií o zlyhané úvery (Graf 5). Išlo predovšetkým o odpredaj problémových pohľadávok, v menšej miere boli zlyhané úvery odpísané. Tento trend sa prejavil vo väčšine odvetví, v najväčšej miere v segmente dopravy, chemického priemyslu, veľkoobchodu a nehnuteľností. Odvetvie s najvyššou mierou zlyhaných úverov (hotely) bolo zároveň odvetvím, kde neboli zaznamenané výraznejšie odpredaje alebo odpisovanie zlyhaných úverov (Graf 6). 

Graf 5 Vývoj podielu a medzimesačných zmien objemu zlyhaných  úverov

-	Zdroj: NBS.
Graf 6 Podiely zlyhaných úverov vo vybraných odvetviach
.
-	

4 Rast tržieb v podnikovom sektore pokračuje
Posledný štvrťrok roka 2010 nadviazal na predchádzajúci a rast tržieb v slovenskom podnikovom sektore pokračoval (Graf 8). Vo väčšine odvetví dosiahli alebo mierne prekonali úroveň z rovnaného obdobia roku 2009, ale len v prípade priemyslu a vybraných trhových služieb sa dostali nad  úroveň roku 2008. Platí to aj pre najrýchlejšie rastúci predaj motorových vozidiel, ktorý ostal na úrovni 92% roku 2008. Vzhľadom na skutočnosť, že úvery priemyslu majú v bankovom sektore veľmi vysoký podiel, je pozitívne že priemyselná produkcia vymazala straty z roku 2008 a aj v porovnaní s ostatnými krajinami naďalej dosahuje vysoký rast (Graf 7). 

Graf 7 Vývoj priemyselnej produkcie vo vybraných krajinách
Graf 8 Medziročné zmeny objemu tržieb v jednotlivých odvetviach v %

Pozitívny vývoj v priemysle sa prejavil aj v zásadnejšom znížení nevyužitých výrobných kapacít, ktoré sa po dvoch rokoch vrátilo na úroveň z decembra 2008. Očakávané využite výrobných kapacít na Slovensku tak výrazne znížilo rozdiel oproti jeho hlavným obchodným partnerom (Graf 9). Dobrým signálom je pokračujúci nárast nových objednávok v priemysle, ktorý predbieha priemer EÚ (Graf 10).

Graf 9 Očakávanie využitia výrobných kapacít 
-	Zdroj: Eurostat.
Graf 10 Nové objednávky v priemysle

-	Zdroj: Eurostat.

Napriek zlepšeniu vo vývoji tržieb väčšiny odvetví, indikátor podnikateľskej dôvery na Slovensku naznačuje určitú mieru neistoty. Kým počas roka 2009 podnikateľská dôvera na Slovensku rástla rýchlejšie ako v prípade jeho hlavných obchodných partnerov, v roku 2010 sa zaostávanie Slovenska opäť zvýšilo. Celkový priebeh podnikateľskej dôvery je v súlade s vývojom exportu a tiež mierou rastu tržieb v slovenskom podnikovom sektore (Graf 11). Indikátory ekonomického sentimentu zverejňované Štatistickým úradom SR nezaznamenali zásadné zmeny, hlavným problémom ostáva sentiment v stavebníctve, ktorý je od konca roku 2008 hlboko v červených číslach (Graf 12).

Graf 11 Vývoj indexov podnikateľskej dôvery vo vybraných ekonomikách

-	Zdroj: OECD.
-	Index „hlavní obchodní partneri“ predstavuje vážený index desiatich krajín s najvyšším podielom na exporte Slovenska.
Graf 12 Vývoj indikátorov ekonomického sentimentu na Slovensku 
.

5 Primeranosť vlastných zdrojov na úrovni celého bankového sektora sa výrazne nezmenila
Napriek poklesu primeranosti vlastných zdrojov v posledných dvoch mesiacoch roka 2010 (z 13,2 na 12%) ostáva priemerná kapitálová pozícia bankového sektora stabilná (Graf 13). 

Graf 13 Vývoj ukazovateľa kapitálovej 
primeranosti v bankovom sektore

-	Zdroj: NBS.
-	Hodnoty za Tier 1, Tier 2 a Tier 3 na ľavej zvislej
	osi sú zobrazené v mld. EUR.
-	Na pravej osi je ukazovateľ kapitálovej primeranosti
-	(PVZ) a minimálna hodnota PVZ v bankovom sektore.